tartuNLP/wikipedia-smugri-20251201 huggingface dataset:
Andres Kõpper

Andres Kõpper (sündinud 22. märtsil 1990) on eesti muusik ja režissöör, ansambli Tenfold Rabbit solist ja muusikaprojekti NOËP eestvedaja.
Haridus.
Kõpper õppis 1996–2006 Tallinna Nõmme Põhikoolis, 2006–2009 Gustav Adolfi Gümnaasiumis, 1996–2007 Nõmme Muusikakoolis klaverit ja akordionit, 2009–2010 Tallinna Ülikooli Balti Filmi- ja Meediakoolis ning täiendas end Hispaanias Barcelonas.
Muusika.
2009. aastal asutas koos Gustav Adolfi Gümnaasiumi kaaslastega rokkbändi Meelik.
2011. aastal muudeti Meeliku nime ja žanri. Uueks nimeks sai Tenfold Rabbit, mis viljeles folgimõjutustega "indie"-muusikat.
2012. aastal ilmus tal album "Travel the World", 2014. aastal album "Fools".
NOËP.
Pärast Tenfold Rabbiti tegevuse lõpetamist 2015. aasta veebruaris alustas ta uut muusikaprojekti NOËP. Esimene singel "Move" ilmus YouTube'i 22. märtsil 2015, järgmine singel "Game" 4. juunil 2015.
Aastatel 2016–2019 avaldas NOËP muusikat plaadifirma Sony Sweden kaudu.
2016. aastal tuli juba hittlugu "Rooftop", mis on kogunud YouTube'is üle 1,3 miljoni vaatamise (2023).
2018. aastal ilmus singel "New Heights" ja minialbum "Heads in the Clouds", 2019. aastal koos briti laulja Chinchillaga lugu "Fk this up" plaadifirma Warner Music kaudu.
2020. aastal ilmus singel "Young Boy" plaadifirma Humming Records kaudu.
2021. aastal ilmus minialbum "Folktonic" ja 2021. aastal album "No Man Is An Island".
Detsembris 2022 avaldas NOËP loo "Blue Moon".
14. veebruaril 2023 ilmus album "Move Your Feet".
Meelik.
Gustav Adolfi gümnaasiumi 390 aasta juubeli vilistlaspeol tuli Meelik taas kokku.
Lauluvõistlusel Eesti Laul 2023 osales Kõpper kooliaegse bändiga Meelik, nende lugu "Tuju" sai neljanda koha.
Filmid ja sarjad.
Kõpper lavastas 2012. aastal kaaslavastajana mängufilmi "Vasaku jala reede" ning oli üks seriaalide "Nurjatud tüdrukud" ja "Restart" kaasrežissööre.
Toila kalmistu

Toila kalmistu on kalmistu Jõhvi kihelkonnas, tänapäevase haldusjaotuse järgi Toila alevikus Jõhvi vallas.
Kalmistu üldpindala on 4,1 hektarit. 
Kalmistu rajati 1870. aastal, esimene kalmistupüha toimus 27. juulil 1876. Kabel püstitati 1895. aastal.
IEEE PELS

IEEE PELS ("IEEE Power Electronics Society") on Elektri- ja Elektroonikainseneride Instituudi (IEEE) jõuelektroonika sektsioon.
Pulbikatsioonid.
IEEE PELS annab välja eelretsenseeritavat ajakirja "IEEE Transactions on Power Electronics" ja hulgaliselt konverentsikogumikke.
IEEE PES

IEEE PES ("IEEE Power &amp; Energy Society") on Elektri- ja Elektroonikainseneride Instituudi (IEEE) energeetika sektsioon.
Pulbikatsioonid.
IEEE PES annab välja eelretsenseeritavaid ajakirju
Hendrik Adamsoni murdeluulepreemia

Hendrik Adamsoni murdeluulepreemia on Hendrik Adamsoni auks alates 1994. aastast igal teisel aastal väljaantav murdeluuleauhind.
Peemia asutamise ettepaneku tegi kirjanik Nikolai Baturin. Aastatel 1994–2016 andis seda välja Tarvastu vald. 2018. aastast korraldab võistlust Mulgi Kultuuri Instituut.
Murdeluulevõistlusele tuleb esitada vähemalt kolmest luuletusest koosnev luuletsükkel. Kirjutada võib autori valitud murdes. Võistluse kokkuvõtted tehakse eraldi täiskasvanute ja õpilaste osas. Preemia ja tunnistus täiskasvanud luuletajale ning tunnistus parimale õpilasele antakse üle Hendrik Adamsoni sünniaastapäeval 6. oktoobril. Parimate väljakuulutamine toimub traditsiooniliselt Helme kihelkonnas Kärstnas.
Laureaadid.
Esimestel võistlustel pälvis pärjatud laureaat kogu tähelepanu ja tunnustuse, hiljem on laureaadi kõrval soovitud tunnustada teisigi silma paistnud autoreid. Ergutusauhinna on pälvinud Aapo Ilves (2000), Enda Naaber (2006), Jan Rahman (2010), Vello Jaska (2012) ja Elme Männi (2014). Noorte osalejate seast on silma paistnud Mari Sõrmus (2002), Helena Kesonen (2006), Anna-Liisa Vaher (2010), Merili Pappel ja Eliise Aniott (2012).
Norbert

Norbert on germaani päritolu mehenimi. See on tulnud sõnadest "nord" – 'põhi' ja "berht" – 'särav'.
Eestis elas Rahvastikuregistri andmetel 7. oktoobri 2012 seisuga 22 Norberti-nimelist inimest. 2023. aasta 1. jaanuari seisuga oli Eestis eesnimi Norbert 35 mehel.
Mati Pääsuke

Mati Pääsuke (sündinud 2. aprillil 1954 Viljandis) on eesti spordifüsioloog. 
Elulugu.
Mati Pääsuke on teenistujate poeg.
Ta on lõpetanud 1972. aastal Abja Keskkooli, 1976. aastal Tartu Riikliku Ülikooli kehakultuuriteaduskonna, 1982 aspirantuuri, bioloogiakandidaat (1987, TRÜ), väitekiri "Физиологическая характеристика развития утомления при повторной локальной статистической работе" ("Väsimuse väljakujunemise füsioloogiline karakteristika korduva lokaalse statistilise töö korral")
Oli aastatel 1976–1977 Nuia Keskkooli õpetaja, 1977–1979 Viljandi Laste- ja Noorte Spordikooli treener-õpetaja, 1982–1986 TRÜ kehakultuuriteaduskonna võimlemise ja biomehaanika kateedri nooremteadur, 1987–1989 treeningprotsessi uurimise labori teadur ja vanemteadur, 1989–1992 spordifüsioloogia kateedri dotsent, 1992–2001 spordibioloogia ja füsioteraapia instituudi dotsent, 1989–1998 ja 2007–2013 oli ta Tartu Ülikooli kehakultuuriteaduskonna dekaan.
1998–2004 spordibioloogia ja füsioteraapia instituudi juhataja, aastast 2002 Tartu Ülikooli kinesioloogia ja biomehaanika professor, aastast 2004 ka kehakultuuriteaduskonna prodekaan. Täiendas end 1989 Leuveni Katoliiklikus Ülikoolis, 1998 Ljubljana Ülikoolis, 2005 Granada ja Sevilla ülikoolis. Õpetanud biomehaanikat, kinesioloogiat, füsioloogiat ja spordifüsioloogiat, funktsionaalset anatoomiat; koostanud õppevahendeid, sh 6 õpikut (osa kaasautorina).
Teadustöö.
Uurimisvaldkonnad: närvi-lihasaparaadi füsioloogia, kinesioloogia, biomehaanika, spordifüsioloogia, füüsiline rehabilitatsioon. Uurinud adaptatiivseid muutusi närvi-lihassüsteemis erineva iseloomuga sporditreeningul ja väsimuse füsioloogia mehhanisme, laste motoorset võimekust pre- ja postpuberteedieas, motoorsete funktsioonide muutusi seoses vananemisega ning liigesevigastuste ja osteoartroosiga patsientidel. Oli TRÜ treeningprotsessi labori (1987) ning kinesioloogia labori (1990) loojaid. Saanud Eesti Teadusfondi grante, olnud sihtfinantseeritavate teemade põhitäitja. Eesti Füsioloogia Seltsi liige (aastast 1981), Eesti Olümpiaakadeemia asutajaliige (1989), Eesti Spordimeditsiini Föderatsiooni (aastast 2001), International Society of Biomechanics (aastast 1996), International Society of Biomechanics of Sport (aastast 1997) ja International Council for Physical Activity and Fitness Research liige (aastast 2002). Üle 320 teaduspublikatsiooni, aimetrükised.
Killing Is My Business... And Business Is Good!

"Killing Is My Business... And Business Is Good!" on ansambli Megadeth debüütalbum.
01. Last Rites/Loved To Deth
02. Killing Is My Business...And Business Is Good!
03. The Skull Beneath The Skin
04. Rattlehead
05. Chosen Ones
06. Looking Down The Cross
07. Mechanix
08. These Boots (Censored)
09. Last Rites/Loved To Deth (Demo)
10. Mechanix (Demo)
11. The Skull Beneath The Skin (Demo)
Koor (Vana-Kreeka)

Koor oli Vana-Kreeka teatris lauljatest ja tantsijatest koosnev esinejate rühm, kes üheskoos esitas sündmuste kommentaare.
Koorid osalesid usulistel pidustustel ja neisse võis kuuluda kuni 600 lauljat. Vana-Kreeka tragöödia arenemisel eraldusid koorist solistid (näiteks Euripidese tragöödiates). Tragöödiakoor koosnes 12–15 meeslauljast (mehed mängisid ka naiste osi), komöödiakoor 24–50 lauljast.
Koorile ja pillimängijale kuulus kreeka teatris omaette poolringikujuline ruum lava ees (orkestra).
Varjatud mina

"Varjatud mina" (inglise keeles "Covert Affairs") on Ameerika Ühendriikide teleseriaal, mille esimest jagu näidati 13. juulil 2010. Seriaali keskmes on CIA sisekaitseüksuse ("Domestic Protection Division" DPD) tegevus. Peategelast, CIA agenti Annie Walkerit mängib Piper Perabo, sarja meespeategelast August Andersoni kehastab Christopher Gorham. 
Sari esilinastus viiel hooajal USA Networkis 75 jaona (2010. aastal valmis 11 jagu, 2011. aastal ja järgmistel hooaegadel 16 jagu).
Sarjas on mitmel korral viidatud Eestile ja eesti keelele. Esimese hooaja esimeses jaos mainitakse eesti sõna "kiisu", mis paljastab Vene spiooni mitte-Moskva päritolu; teise hooaja esimeses jaos on tegevuse keskmes Eesti päritolu tennisist Nadia Levandi (Marija Karan), kes muu hulgas ropendab eesti keeles.
Peace Sells...But Who's Buying?

"Peace Sells...But Who's Buying?" on ansambli Megadeth teine stuudioalbum.
1. Wake Up Dead
2. The Conjuring
3. Peace Sells
4. Devils Island
5. Good Mourning / Black Friday
6. Bad Omen
7. I Ain't Superstitious
8. My Last Words
9. Wake Up Dead (Randy Burns Mix)
10. The Conjuring (Randy Burns Mix)
11. Peace Sells (Randy Burns Mix)
12. Good Mourning / Black Friday (Randy Burns Mix)
So Far, So Good... So What!

"So Far, So Good... So What!" on ansambli Megadeth kolmas stuudioalbum.
Lennunduse mõisteid

"Siin loetletakse lennunduse mõisteid. Teisi lennundusega seotud loendeid võib leida ."
Nha Trang

Nha Trang on linn Vietnami kagurannikul, Khánh Hòa provintsi keskus.
2009. aastal elas seal 392 279 inimest.
Paltoga

Paltoga () on küla Lääne-Venemaal Vologda oblastis Võtegra rajoonis, Kazakovo külaasunduse keskus.
Küla loodi 2001. aastal mitme endise küla liitmisel. 2002. aastal elas seal 295 inimest.
Kiraalsus

 
Kiraalsus ehk käelisus on üks asümmeetria (sümmeetria puudumise) viis, mille puhul objekt või süsteem ei ole identne oma peegelpildiga. Kiraalne on mistahes kujund, kui selle peegeldust tasapinnalises peeglis ei saa viia kokkulangevusse lähtekujundiga – nii nagu meie parem ja vasak käsi või ühe paari kindad ei ole ühitatavad. 
Kiraalsus on ruumilise objekti omadus esineda ühitamatute peegelkujutiste paarina. Kiraalsusega on tegemist bioloogias, füüsikas, keemias ja matemaatikas. Akiraalsed (mittekiraalsed) on objektid, mis on identsed oma peegelpildiga.
Looduses on kiraalsus laialt levinud nähtus. Kogu elusloodus, selle hulgas meie ise, on ehitatud orgaanilisest materjalist, seejuures suures osas asümmeetrilistest molekulidest. Süsiniku aatom nelja erineva rühmaga loob tüüpilise kiraalse keskme, mistõttu saavad esineda käelised isomeerid, mille peegelpildid ei ühti. Enamik looduslikke biomolekule esineb vaid ühe käelise isomeerina. Keerulise struktuuriga molekulides esineb mitmeid kiraalseid tsentreid, mistõttu võimalike stereoisomeeride arv võib suureneda oluliselt. Näiteks pikad polümeersed DNA molekulid on paremakäelise kruvina spiraaliks keerdunud.
Näiteid.
Kiraalsust esineb kõikjal meie ümber. Mõned näited, mille puhul on eelduseks korrapärasusest kõrvalekallete puudumine: inimese parem ja vasak pool; pluusi parem ja vasak hõlm (enne nööpe ja nööpaukusid); parem ja vasak käsi; parema ja vasaku käe kindad; käärid parema- ja vasakukäelistele; ühe paari kingad; linnu parem ja vasak tiib; ussikese parem ja vasak pool; enamus puu- ja taimelehti; paremale ja vasakule avanevate uste hinged; parem- ja vasakkeermega kruvi; täring (õnnemängude täppidega kuubik) jmt.
Katse: lõigake puuleht täpselt pikiteljelt pooleks – kas pooled on ühitatavad (arvestades, et lehe alumine ja pealmine pool pole identsed)?
Miks? Kõrge aedoa vars kasvab ümber posti üles keerdudes vastupäeva ja ainult vastupäeva. Kiraalne spiraal on nagu kruvi. Aga miks? [Ilmselt rakukestadele tugevust andvate pikkade polüsahhariidi molekulide konfiguratsiooni tõttu, kuna neis molekulides esineb arvukalt kiraalkeskmeid.]
Izenberge

Izenberge on hollandikeelne osavald ja küla Belgias Flandria piirkonnas Lääne-Flandria provintsis Veurne ringkonnas Alveringemi vallas.
Yzenberge on alates 1977. aastast Alveringemi osavald.
Hoogstade

Hoogstade on hollandikeelne osavald ja küla Belgias Flandria piirkonnas Lääne-Flandria provintsis Veurne ringkonnas Alveringemi vallas.
Hoogstade on alates 1971. aastast Alveringemi osavald.
Thomas Knieper

Thomas Knieper (1662 Tallinn – 17. oktoober/28. oktoober 1710 Tallinn) oli Eesti vaimulik.
Thomas Knieper oli Tallinna linnakodaniku, oldermanni Paul Kniperi (Knieper) (1622–1705) ja Anna (sünd. Anrath) poeg.
Ta õppis aastal 1682 Tallinna Gümnaasiumis. Edasi õppis ta (immatrikuleeriti 10. oktoobril 1682) Rostocki ülikoolis ja (immatrikuleeriti 20. augustil 1683) Wittenbergi ülikoolis. Ordineeriti 6. aprillil/16. aprillil 1688 õpetajaks.
Ta oli aastatel 1688–1710 Jõhvi Mihkli koguduse õpetaja.
Põltsamaa Niguliste koguduse õpetaja Johann Andreas Dorsche kirjast ilmneb, et Knieper selgitas aastal 1708 Tallinna piiskopile, et Toompeal asuv Eestimaa konsistoorium ei olnud Piibli tõlke juures midagi tähelepanuväärset teinud, vaid niipalju, et Pilistvere piiblikonverentsist osavõtjail oli kaasas Matteuse evangeeliumi tõlke mustand, mille Liivimaa vaimulikud tagasi lükkasid, leides kasutatud eesti keele koosnevat ainult germanismidest.
Isiklikku.
Thomas Knieperi abikaasa Gerdrutha isa Johannes Knieper oli Järva-Peetri Püha Peetruse koguduse õpetaja. Sellest abielust sündinud poeg Paul Johann Knieper oli samuti Jõhvi Mihkli koguduse õpetaja, nende tütar Katharina Helene oli abielus Jüri koguduse õpetaja Anton thor Hellega. Jõhvi koguduse õpetaja oli ka Gerdrutha esimene abikaasa Stephan Knieper.
Carl Philipp Knieper

Carl Philipp Knieper (1675 Järva-Peetri – 1. veebruar / 12. veebruar 1752 Vaivara) oli Eesti vaimulik.
Ta õppis (immatrikuleeriti 25. veebruaril 1696, oli aastatel 1697–1698 stipendiaat) Tartu Ülikoolis ja (immatrikuleeriti 10. juunil 1710) Rostocki ülikoolis. Ordineeriti 19. märtsil / 30. märtsil 1711 õpetajaks.
Ta oli aastatel 1711–1718 Viru-Jaakobi koguduse õpetaja ja 1721–1752 Vaivara koguduse õpetaja. Sai 24. veebruaril / 7. märtsil 1751 Eestimaa pastorkonna vanemaks ("Senior ministerii").
4. veebruaril / 15. veebruaril 1697 kirjutas ta Michael Dau abikaasa Margareta Lemckenile leinaluuletuse.
Isiklikku.
Tema isa Stephan Knieper (ja ka tema poolvend Paul Johann Knieper) olid Jõhvi Mihkli koguduse õpetajad, vanaisa Johannes Knieper oli Järva-Peetri Püha Peetruse koguduse õpetaja. Tema esimese abikaasa (ta oli kolm korda abielus) Maria Elisabethi (1685–1713) isa Johannes Aulinus oli Tallinna Mihkli koguduse ja Harju-Madise koguduse õpetaja.
Maksim Liksutov

Maksim Stanislavovitš Liksutov (vene Максим Станиславович Ликсутов; sündinud 19. juunil 1976 Loksal Harjumaal) on Eestist pärit Vene ärimees, poliitik ja sportlane.
Haridus.
1996. aastal lõpetas Maksim Liksutov Moskva Riikliku Sotsioloogia Ülikooli. 2007. aastal lõpetas ta Plehhanovi-nimelise majandusakadeemia finantsjuhtimise erialal ning 2012. aastal rahvusvahelise õigusinstituudi organisatsioonijuhtimise erialal.
Karjäär.
1990. aastatel kutsus ärimees Sergei Glinka Liksutovi Tallinna sadamasse söeäri ajama, üks tema ülesandeid oli tagada Kuzbassist saabuva kivisöe kvaliteet. Samuti oli ta seotud Muuga söeterminali rajamisega. Kui söetolmuga õhureostamise tõttu algatati kriminaalasi, maksis Liksutov 2007. aastal Eestile 1,9 miljonit krooni kriminaalasja lõpetamiseks. Tema väitel oli reostus kriminaalmenetluse ajaks juba lõppenud, terminali sulgemine toonuks aga kaasa 200 miljoni krooni suuruse leppetrahvi.
Eestis tegutsedes toetas Maksim Liksutov ulatuslikult Reformierakonda ja Res Publicat.
Algselt Eestis transiidiäriga tegelnud Liksutov viis oma äritegevuse 2000. aastail Venemaale, hakates tegelema laiemalt transpordiga.
Liksutov on töötanud Venemaa transpordiettevõtete WorldWideInvest ja Unitrans juhtkonnas, 2001. aastal sai temast Transgroupi juht, 2009. aastal Aeroekspressi peadirektor. (Aeroekspress on Moskvat kolme olulisema lennujaama Šeremetjevo, Domodedovo ja Vnukovoga ühendavate süstikrongide projekt.)
29. aprillil 2011 astus Liksutov ametisse Moskva linnapea nõunikuna transpordi alal, 6. detsembrist 2011 oli ta Moskva linna transpordiosakonna juhataja. 25. septembril 2012 sai temast Moskva aselinnapea transpordi alal.
Äritegevus viis Liksutovi nii Eesti kui ka Venemaa rikkamate suurärimeeste hulka. 2011. aastal oli Liksutov ajakirja Forbes Venemaa rikaste edetabelis 189. kohal, tema varandust hinnati 500 miljonile dollarile.
Lisaks vene keelele valdab Liksutov vabalt inglise, eesti ja rootsi keelt.
Eesti kodakondsus.
2004. aastal taotles Liksutov Eesti kodakondsust, kuid talle öeldi ära. Justiitsminister Rein Langi soovitusel andis Eesti valitsus talle 2005. aasta detsembris kodakondsuse eriliste teenete eest, põhjendades seda tema panusega Eesti majanduse arendamisse.
2011. aastal kirjutas Postimees, et politsei- ja piirivalveamet on aasta vältel püüdnud tühistada Liksutovi kodakondsust, kuna 2010. aastal võttis ta Vene kodakondsuse ja topeltkodakondsus oli Eestis keelatud. Kuna Liksutov aga ei olnud oma uuest kodakondsusest ametlikult teatanud, polnud tühistamiseks juriidilist alust.
16. veebruaril 2012 vabastas valitsus Liksutovi Eesti kodakondsusest tema enda avalduse alusel.
Sport.
Maksim Liksutov on Eesti meister allveeujumises. Ta on mitmekordne Eesti juunioride meister allveeujumises, 1991. aastal tuli ta Eesti meeskonna koosseisus NSV Liidu meistriks.
Gijverinkhove

Gijverinkhove on hollandikeelne osavald ja küla Belgias Flandria piirkonnas Lääne-Flandria provintsis Veurne ringkonnas Alveringemi vallas.
Gijverinkhove on alates 1977. aastast Alveringemi osavald.
Asulas on skulptor George Gardile pühendatud muuseum.
Oostduinkerke

Oostduinkerke on hollandikeelne osavald ja küla Belgias Flandria piirkonnas Lääne-Flandria provintsis Veurne ringkonnas Koksijde vallas Põhjamere rannikul.
Oostduinkerke on alates 1977. aastast Alveringemi osavald.
Algselt oli asulal sama nimi nagu prantsuse asulal Dunkirk hollandi keeles: Duinkerke; segaduse vältimiseks lisati 13. sajandil sellele eesliide "oost" ('ida') ja saadi nime praegune kuju Oostduinkerke.
Kabes

Kabes oli Eestimaa keskaegne vasallisuguvõsa.
Suguvõsa on nime saanud Kavastu mõisalt Haljala kihelkonnas.
Arnoldus de Capes (Kabes) oli 1336. aastal vasall Virumaal. Pole kindel, kas perekond suri välja juba 14. sajandil, või hiljem, 1442. ja 1443. aastal oli Narva raehärra Johan Capus, kelle seos perekonnaga pole teada.
Johannes Aulinus

Johannes Aulinus (1650 Tallinn – 1710 Tallinn) oli Eesti vaimulik.
Ta õppis Tallinna Gümnaasiumis, seejärel õppis ta (immatrikuleeriti 4. septembril 1672, oli kohal veel aastal 1676). Ordineeriti 13. novembril/23. novembril 1676 õpetajaks.
Ta oli aastatel 1676–1687 Tallinna Mihkli koguduse abiõpetaja, aastatel 1687–1696 oli ta sama koguduse õpetaja. Aastal 1696 sunniti ta lahkuma Tallinnast, põhjuseks hooletu suhtumine ametisse (laulatas abielus naise, kes väitis, et on lesk). Aulinus ise oli ametikoha vahetuse vastu, ta väitis kirjas kuningale, et ta ei oska eesti keeles jutlustada ning keele õppimiseks on ta liialt vana. Oli aastatel 1696–1709 (kuigi oli mitu korda Stockholmis kohtuprotsessidel) Harju-Madise koguduse õpetaja. Aastatel 1709–1710 oli ta uuesti (pärast Gabriel Herlini surma) Tallinna Mihkli koguduse abiõpetaja. Ta osales 28. märtsil 1710 Tallinnas Eestimaa piiskopi valimistel ja hääletas Jacob Langi poolt.
Ta kirjutas aastal 1696 leinajutluse pietismist mõjutatud Rootsi leskkuninganna Hedwig Eleonora surma puhul, see jutlus trükiti (ja on säilinud) Stockholmis.
Aulinus suri aastal 1710 (pärast aprilli) Tallinnas katku.
Isiklikku.
Tema isa Peter Aulinus oli samuti Tallinna Mihkli koguduse õpetaja, vend Isaac Aulinus (1664–1710) oli Tallinna gümnaasiumi kreeka keele professor. Tema tütre Maria Elisabethi (1685–1713) abikaasa Carl Philipp Knieper oli Viru-Jaakobi ja Vaivara koguduse õpetaja, teise tütre Gerdrutha Elisabethi (u. 1690–1748) abikaasa Paul Johann Knieper oli Jõhvi Mihkli koguduse õpetaja.
Yekes

Yekes oli Eestimaa keskaegne vasallisuguvõsa.
Suguvõsa on nime saanud Jõgisoo mõisalt Keila kihelkonnas.
1342. aastal sai Johannes de Yekes Tallinna kodanikuks. Ta võis olla ka talupoeg.
Wulpen

Wulpen on hollandikeelne osavald ja küla Belgias Flandria piirkonnas Lääne-Flandria provintsis Veurne ringkonnas Koksijde vallas.
Põhjamere rannikul asuv Wulpen on Koksijde osavald alates 1977. aastast.
Sint-Idesbald

Sint-Idesbald on hollandikeelne asula Belgias Flandria piirkonnas Lääne-Flandria provintsis Veurne ringkonnas Koksijde vallas.
Põhjamere rannikul asuv Sint-Idesbald kuulub Koksijde valla halduspiiridesse alates 1977. aastast.
Sint-Idesbaldis asub 1982. aastal avatud Paul Delvaux' muuseum.
Arminägu

Arminägu (ingl "Scarface") oli Al Capone'i hüüdnimi. Temast inspireeritult on tehtud kaks filmi:
2011. aasta Eesti naiste meistrivõistlused rahvusvahelises kabes

Eesti naiste 39. meistrivõistlused rahvusvahelises kabes peeti Paul Kerese Malemajas 29. jaanuarist 4. veebruarini 2011. aastal. Turniiri võitis ja tuli esmakordselt Eesti naiste meistriks Elvia Sõber. 
Turniiri peakohtunikuks oli Lembit Vahesaar.
Metslased

"Metslased" (inglise "Savages") on 2012. aastal esilinastunud USA kriminaalne õudusfilm. Filmi lavastas Oliver Stone. 
Filmi stsenaariumi, mis tugineb Don Winslow' samanimelisele romaanile, kirjutasid Shane Salerno, Don Winslow ja Oliver Stone. 
Peaosades mängivad Taylor Kitsch, Blake Lively ja Aaron Taylor-Johnson.
Salisbury (Maryland)

Salisbury (hääldus [ˈsɔːlzbəri]) on linn USA-s Marylandi osariigi kaguosas. See on Wicomico maakonna keskus ja Marylandi idaranniku piirkonna suurim linn. 
2020. aasta rahvaloenduse andmeil oli Salisburys 33 050 elanikku. 2010 oli elanikke 30 343. Linn on Delmarva poolsaare kaubanduskeskus, vahel kutsutakse seda "Delmarva ristteeks".
Salisbury asub mitme suurema linna läheduses: Baltimore Marylandi osariigis jääb sellest 171 km kaugusele, Washington 192 km, Philadelphia 206 km, Norfolk Virginias 212 km, Dover Delaware'is 80 km ja Wilmington 154 km kaugusele. Linna läbivad maanteed U.S. Route 13, mis ühendab Salisbury põhjas Doveri ja Wilmingtoniga ning lõunas Norfolkiga, ja U.S. Route 50, mis ühendab Salisbury idas Atlandi ookeani ääres asuva Ocean Cityga ning loodes Washingtoni ja Baltimore'iga.
Salisburys valitseb kuumade ja niiskete suvede ning pehmete talvedega niiske lähistroopiline kliima. Keskmine õhutemperatuur jaanuaris on 3 °C ja juulis 25 °C. Keskmiselt sajab 1200 mm aastas. Sademeid langeb aasta lõikes võrdlemisi ühtlaselt, kõige enam sajab augustis (134 mm) ja kõige vähem novembris (80 mm). Kõige madalam temperatuur (−23 °C) mõõdeti 11. jaanuaril 1942 ning kõige kõrgem õhutemperatuur (41 °C) 7. augustil 1918 ja 21. juulil 1930.
Salisbury asutati 1732. aastal. Linnaõigused sai see 1854. aastal.
Linnas tegutseb 1925. aastal asutatud Salisbury Ülikool. Salisbury ülikool on üks Tartu Ülikooli partnerülikoole.
Salisburys asub kana-, kalkuni- ja sealiha töötlemisettevõtte Perdue Farmsi peakorter.
Salisbury sõpruslinnad on Tartu, Salisbury (Inglismaa) ja Salinas (Ecuador). Lisaks on sõlmitud partnerlusleping Hiina linna Dalianiga.
Leivaauto

Leivaauto on eriotstarbeline veoauto, mida kasutatakse leiva- ja saiatoodete veoks. Enamasti on selleks kohandatud mõnd laadi furgoone.
1200 Micrograms

1200 Micrograms on "psy trance"'i ansambel Ibizalt.
Ansambel alustas tegevust 1999. aastal.
Henry VIII (täpsustus)

Henry VIII oli Inglise kuningas. Tema nime kannavad veel:
Ingliskeelses kultuuriruumis võib Henry VIII viidata ka Saksa-Rooma keisrile Heinrich IV-le, kes oli Baieri hertsog nime Heinrich VIII all.
Gulliveri reisid (täpsustus)

"Gulliveri reisid" ("Gulliver's Travels") on Jonathan Swifti romaan. Selle teose alusel on valminud ka muid teoseid. Näiteks:
Transiitreisija

"Transiitreisija" on Vladimir Beekmani 1967. aastal ilmunud romaan. 
Romaani peategelased on kaks Pariisi lennuväljal juhuslikult kohtuvat eestlast, kellest üks elab Rootsis, teine Eesti NSV-s. Paaritunnise kohtumise ajal räägivad nad Eesti valikutest Teise maailmasõja ajal ja järel, väliseestlaskonna elust ning vaadetest Nõukogude Liidule.
Claude Pinoteau

Claude Pinoteau (25. mai 1925 – 5. oktoober 2012) oli prantsuse filmilavastaja ja -produtsent.
Tema vend Jacques Pinoteau on samuti tuntud filmilavastaja.
Biograafiad (Pa)

Biograafiad (Pa) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Pa". 
Pad.
Kārlis Padegs, läti graafik ja maalikunstnik (1911–1940)
Igor Kvaša

Igor Kvaša (vene Игорь Владимирович Кваша ; 4. veebruar 1933 Moskva – 30. august 2012 Moskva) oli vene teatri- ja filminäitleja, lavastaja ning telesaatejuht.
Igor Kvaša õppis näitlemist Kool-stuudios MHAT. Aastatel 1955–1957 töötas ta Gorki-nimelises Moskva Akadeemilises Kunstiteatris. 
1957. aastast töötas teatris Sovremennik, mille asutajate hulka ta koos Jevgeni Jevstignejevi, Oleg Tabakovi ja teistega kuulus.
Igor Kvaša oli 1998. aastast kuni surmani telesaate "Oota mind" saatejuht. Eestis kannab sama saatesari pealkirja "Sind otsides". 
Teatritöö kõrvalt tegi Igor Kvaša üle 60 filmirolli.
2007. aastal ilmusid tema memuaarid "Totška vozvrata" ("Точка возврата").
Igor Kvaša suri 30. augustil 2012, olles 79-aastane. Ta maeti 4. septembril Moskva Trojekurovo kalmistule. Ärasaatmine toimus teatris Sovremennik.
Loyse

Loyse oli keskaegne Eestimaa vasallisuguvõsa, mis on nime saanud Lõiuse küla järgi.
Suguvõsa lliikmetest on teada:
Nighete

Nighete oli keskaegne Eestimaa vasallisuguvõsa, mis on nimetatud Nehatu küla järgi.
Hinricus de Nighete oli aastail 1333–1341 turupoe rentnik Tallinnas ja 1350. aastal Olevi gildivend. 
Machorius de Nighete oli aastail 1367–1386 mölder ja ei kuulu vist siia perekonda.
Like

Like oli keskaegne Eestimaa vasallisuguvõsa, mis on nime saanud Liikva küla järgi. 
Suguvõsa põhikodu asus Liikva külas, millest osa 1312. aastal läks Bremenite kätte. 1379. aastal nimetatakse Likede eluaset vanaks (endiseks) mõisakohaks ("antiqua curia in villa" Like) ja see kuulus Lechtise perekonnale. Kindlad teated Likedest lõpevad 1389. aastaga, allikais 1482. ja
1524. aastal esinevad samanimelised (Like, Lyecke) võib-olla enam ei kuulunud sellesse perekonda.
Suguvõsast on teada järgmised isikud:
Jacobus Lyecke van Revell ja Jakob Like, Pirital, (1482) ei kuulu vist siia.
Cundis

Cundis oli keskaegne Eestimaa vasalliperekond, mis sai nime Kunda järgi.
1287. aastal oli Nicolaus de Kundis (teise nimega Nicholaus de Oghae) Luderus de Beckeshovede järelvasall ja rannaröövel Virumaal. 1325. aastal oli Hennekinus de Kundes (Kundus) vasall Virumaal. 
Perekond kasutas Lübecki perekonna Kastorpiga sama vappi.
Guldene

Guldene oli keskaegne Eestimaa vasallisuguvõsa, mis sai nime Kulna küla järgi.
Guldene perekonnast on teada vasall Uldelempe Kulna külas (Keila khk) 1318. aastal, 1318. aastal läänistati Koldingis "Uldelempe v. Guldene", kes võib olla Clemens Esto järglane. 1340. aastal sai Henricus dictus Gyldene Tallinna kodanikuks.
Peter Aulinus

Petrus Erichsohn Aulinus (7. jaanuar 1617 Värnamo, Småland – 7. november 1687 Tallinn) oli Eesti vaimulik.
Aulinus sündis Värnamos (praeguse haldusjaotuse järgi Jönköpingi läänis) Smålandis. Koolis ja gümnaasiumis õppis ta Växjös. Seejärel õppis ta (immatrikuleeriti 6. augustil 1648, oli stipendiaat aastani 1648) Tartu Ülikoolis. Aastast 1649 oli ta Tallinna toomkooli õpetaja, 29. märtsist 1652 konrektor ja 25. aprillist 1659 Tallinna katedraali- ehk toomkooli rektor.
Ta oli aastal 1659 Tallinna toomkiriku rootsi koguduse abipastor, 24. augustil 1659 sai ta erakorraliseks pastoriks ning Tallinna linnakonsistooriumi vaimulikuks assessoriks. Aastatel 1669–1676 oli ta (kutsuti 25. novembril 1669) Tallinna Mihkli koguduse abiõpetaja, aastatel 1676–1687 sama koguduse õpetaja.
Ta on kirjutanud juhuluulet. 7. juulil 1647 pidas ta Tartu Ülikoolis teadusliku oratsiooni "Oratio de voluplate." Dorpat 1647.
Aulinus suri aastal 1687 Tallinnas ja maeti 10. novembril 1687 Oleviste kirikusse. Talle pühendatud matusetrükise ("Arzney wieder die Hertzenangst." Reval 1687) koostas Tallinna Niguliste koguduse õpetaja Gottfried Stecher.
Isiklikku.
Tema poeg Johannes Aulinus (1650–1710) oli Tallinna Mihkli koguduse ja Harju-Madise koguduse õpetaja, poeg Isaac Aulinus (1664–1710) oli Tallinna gümnaasiumi kreeka keele professor, tütar Anna Maria oli abielus Jõelähtme ja Kuusalu pastori Arend Johann Knüpfferiga.
Biograafiad (Be)

Biograafiad (Be) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Be".
Bujar Nishani

Bujar Faik Nishani (sünninimi Bujar Faik Mehmeti; 29. september 1966 Durrës – 28. mai 2022 Saksamaa) oli Albaania poliitik, kes oli 24. juulist 2012 kuni 24. juulini 2017 Albaania president.
Nishani omandas kõrghariduse Skënderbej sõjaväeakadeemias, mille lõpetas 1988. aastal. Lisaks on ta 2004. aastal lõpetanud Tirana Ülikooli õigusteaduskonna ja kaitsnud 2005. aastal sama ülikooli juures magistrikraadi Euroopa uuringute alal.
Alates 1991. aastast oli ta Albaania Demokraatliku Partei liige. 2005. aastal valiti ta esimest korda parlamendi liikmeks. Nishani on kuulunud mitmel korral Albaania valitsusse, olles aastatel 2007–2009 ja 2011–2012 siseminister ning aastatel 2009–2011 justiitsminister.
11. juunil 2012 toimunud presidendivalimistel Albaania parlamendis valiti Nishani 73 poolthäälega riigi uueks presidendiks. Sama aasta 12. juunil astus ta justiitsministri ametist tagasi ja vannutati 24. juulil ametisse Albaania presidendina.
Geyvi

Geyvi oli keskaegne Eestimaa vasallisuguvõsa, mis on nimetatud Jõhvi järgi.
6. jaanuaril 1336 on mainitud Taani kuninga vasalli Nicolaus de Geyvi (pitseril "S' [NICOL]AI DE YHEVI"). Ta võib olla samane Nikolaus von Werlega (esineb allikais Dargunis 1308. aastal). 
Perekond kasutas sama vappi Barnekow'dega, kellega Hamelnist pärit kodanik Johannes Barnekowe ei ole ilmselt suguluses.
Abdelmalek Sellal

Abdelmalek Sellal (sündinud 1. augustil 1948 Constantine'is) on Alžeeria poliitik, kes oli Alžeeria peaminister 3. septembrist 2012 13. märtsini 2014 ja 28. aprillist 2014 25. maini 2017.
Kõrghariduse omandas Sellal Alžeerias ja lõpetas 1974. aastal École nationale d'administrationi diplomaadina.
Ta on olnud tegev omavalitsussüsteemis ja töötas aastatel 1994–1998 Alžeeria välisministeeriumis. 1998. aastast on ta kuulunud Alžeeria valitsusse, olles sise- ja keskkonnaminister (1998–1999), noorte- ja spordiminister (1999–2001), riigivaraminister (2001–2002), transpordiminister (2002–2004) ja loodusvarade minister (2004–2009, 2010–2012).
3. septembril 2012 vabastas president Abdelaziz Bouteflika senise peaministri Ahmed Ouyahia ametist. Uueks valitsusjuhiks nimetas ta samal päeval Abdelmalek Sellali.
13. märtsil 2014 astus Sellal peaministriametist tagasi, et asuda juhtima president Bouteflika valimiskampaaniat. Bouteflika valiti neljandaks ametiajaks presidendiks ja kohe pärast oma ametisse vannutamist 28. aprillil 2014 nimetas president Sellali uuesti Alžeeria peaministriks.
2022. aasta veebruaris viidi Abdelmalek Sellal haiglasse Alžiiris asuvas CHU Mustapha-Pachas koroona omikrontüve variandiga saastumise tõttu ja tal oli viimasega seotud terviseprobleeme.
Koggele

Koggele oli keskaegne Eestimaa vasallisuguvõsa, mis on nimetatud Koila küla järgi.
Perekond võib põlvneda Taani hindamisraamatus mainitud Albern de Kokaelist. Nad võisid olla Lodede järelvasallid.
22. märtsil 1311 kuulutas Johannes dictus Kalle Riiale sõja oma tapetud venna eest. Tema pitseri legend on "S' [HIN]RICI DE KELE", see võib olla tema isa või venna pitser. Ta võib olla samane 1318. aastal mainitud majaomanik Johannes Kolle'ga, veel 1328. aastal on mainitud Coggele või Rogiele. 
Perekonnaliikmetest on teada veel Johannes ja Nicolaus, Henneke (umbes 1400) ja raehärra Nicklaus (umbes 1400).
Samanimelistest on Eestimaal teada veel enne 1500. aastat surnud Narva raehärra Hans Kochele. Wanradt-Koelli katekismuse tõlkijat on 1527. aastal nimetatud Johann Koyell.
Bobby

Bobby on hüüd- või hellitusnimi (Roberti või Robini mugandus) või eesnimi.
Louise Lake-Tack

Dame Louise Agnetha Lake-Tack (sündinud 26. juulil 1944 St Phillip'sis) on Antigua ja Barbuda jurist ja riigiametnik. Ta oli 17. juulist 2007 kuni 13. augustini 2014 Antigua ja Barbuda kindralkuberner.
Olles omandanud esmase kutse meditsiiniõena ja ka selles valdkonnas praktiseerinud, õppis ta hiljem õigust ja töötas kohtunikuna. Suurema osa oma elust on ta elanud ja töötanud Suurbritannias.
Kui ta 2007. aastal Antigua ja Barbuda kindralkuberneriks määrati, sai temast esimene naine sellel ametikohal.
Kalleuere

Kalleuere oli keskaegne Eestimaa vasallisuguvõsa, mis on nimetatud Kallavere külade (Rootsi-Kalavere ja Maa-Kalavere) järgi Jõelähtme kihelkonnas.
Suguvõssa on teadaolevalt kuulunud:
Aastail 1383–1385 on mainitud sepp Jacobus Kallevier (Kallewire, Kallevir), kellele müüdi Tallinnas üks pärand eesti õiguse järgi, sisuliselt sama õiguse järgi sai oma pärandi ka üks teine vasall. Aastail 1390–1392 elas Tallinnas kalur Kalleuer.
Hawenpe

Hauwenpe oli keskaegne Eestimaa vasallisuguvõsa, mis on nimetatud Haiba küla järgi.
Nad olid tõenäoliselt Lodede järelvasallid, kuna Paul Johanseni arvates oli Houwenpede vasallisuguvõsa valduses 14. sajandil Haiba (Hageri kihelkonnas). Et Taani hindamisraamatu järgi, s. o. arvatavasti 1240. aastate seisuga, kuulus Haiba (Howympæ) Lodedele, on Johansen oletanud, et Houwenped võisid olla Lodede allvasallid.
Suguvõsa liikmetest on teada:
Perekonna vapiks oli nelitatud kilp, kuid selle värvid pole teada. Tiit Saare on omistanud vapile värvid, mis põhinevad alles hiljem kasutusele võetud heraldiliste värvide märkimisel.
Quentin Bryce

Quentin Bryce (täisnimi Quentin Alice Louise Bryce, neiupõlvenimega Strachan; sündinud 23. detsembril 1942 Brisbane'is) on Austraalia jurist ja riigiametnik, kes oli 5. septembrist 2008 kuni 28. märtsini 2014 Austraalia kindralkuberner.
Kõrghariduse omandas ta Queenslandi Ülikoolis, mille lõpetas 1965. aastal õigusteaduse bakalaureusena. Aastatel 1968–1983 oli ta sama ülikooli õigusteaduse õppejõud.
Hiljem töötas ta eri ametikohtadel Queenslandi osariigi valitsuses ja Austraalia föderaalvalitsuses. Muuhulgas oli ta aastatel 1988–1993 Austraalia soolise diskrimineerimise volinik.
Aastatel 2003–2008 oli Bryce Queenslandi osariigi kuberner. 13. aprillil 2008 nimetas kuninganna Elizabeth II Bryce'i peaminister Kevin Ruddi ettepanekul Austraalia kindralkuberneriks ja sama aasta 5. septembril vannutati ta ametisse. Temast sai esimene naine selles ametis.
Piret-Päiv Rist

Piret-Päiv Rist (sündinud 30. detsembril 1967) on eesti ajakirjanik.
Päiv Rist on lõpetanud Vastseliina Gümnaasiumi, õppinud Tallinna Ülikoolis ning lõpetanud 1992. aastal Tartu Ülikooli eesti keele ja kirjanduse erialal.
Aastatel 1993–1995 elas ta Prantsusmaal Pariisis.
Töötanud Kanal 2-s ja 1997. aastast Eesti Raadios. 2000. aastast on Piret-Päiv Rist Eesti Rahvusringhäälingu Viljandi korrespondent. Teinud raadiosaateid Viljandist, Rakverest, Võrust ja Saaremaalt. Aastatel 2014–2019 töötas ta Viljandi linna raadioreporterina. Teeb kaastööd Soome ajalehele Helsingin Sanomat. Teinud kaastööd ka Eesti ajalehtedele.
Pál Erdős

Paul Erdös (ungari: Erdős Pál; 26. märts 1913 Budapest – 20. september 1996 Varssavi) oli Ungari matemaatik.
Ta oli üks 20. sajandi tuntumaid matemaatikuid. Koostöös sadade kolleegidega on Erdős avaldanud kombinatoorika, graafiteooria, arvuteooria, tõenäosusteooria, hulgateooria, lähendusteooria ja klassikalise analüüsi valdkondades rohkem töid kui ükski teine matemaatik. Mitme matemaatikaautasu laureaat.
Erdős oli ekstsentriline isiksus, ta "vagabundeeris" mööda teaduskonverentse ja kolleege ning maised hüved teda ei huvitanud. Erdősit tuntakse ka seoses Erdősi arvu ja ideega "RAAMAT", kus jumal hoiab matemaatiliste "teoreemide täiuslikke tõestusi".
Elulugu.
Erdős sündis tollases Austria-Ungaris juudi pere vanima pojana. Tema vanemad olid saanud matemaatikahariduse ja töötasid õpetajatena, ema ka koolijuhatajana. Juba varases lapsepõlves avaldus Erdősi matemaatiline võimekus, nelja-aastaselt suutis ta peast korrutada neljakohalisi arve. Koolipoisina võitis ta korduvalt matemaatikaolümpiaade. Lõpetas Ungari Kuningliku Péter Pázmány Ülikooli.
Alates 30. eluaastatest kuni elu lõpuni oli ta "rändav matemaatik". Näiteks läks ta kolleegile külla, teatas: "Mu aju on avatud," ja jäi sinna mitmeks päevaks, et koos ette valmistada mõned artiklid ning siis edasi rännata. Oma matemaatilisi ideid jagas Erdős teistele heldelt, samas aga reageeris avatult ka võõrastele ideedele. Kuni elu lõpuni rääkis ta inglise keelt tugeva ungari aktsendiga.
Erdős suri Poolas ühe konverentsi ajal infarkti tagajärjel. Taskus oli tal lennupilet Vilniusesse, kus pidi toimuma järgmine konverents.
Töiseid saavutusi.
Erdősi peamised töövaldkonnad olid arvuteooria ja graafiteooria. Ta oli ka eestvedaja tõenäosusteooria atribuutide juurutamisel arvuteooriasse ja graafiteooriasse. Erdős ei olnud niivõrd huvitatud teooria ülesehitusest, kui konkreetsete probleemide lahendamise võimalikult lihtsast, elegantsest ja "mõistetavast" viisist.
Aastal 1931, olles alles üliõpilane Budapestis, andis ta elegantse elementaarse tõestuse Bertrandi teoreemile, et "n" &gt; 1 on alati algarv "n" ja "2n" vahel. Algarvude teemal jätkusid hiljem koostööd Atle Selbergi, Paul Turani ja paljude teiste kolleegidega.
Kombinatoorika aspektist töötas Erdős välja "ekstreemsete graafide teooria", uuris kombinatoorika probleeme elementaarses geomeetrias ja Ramsey teoorias. Ta esitas idee asümptootiliste hinnangute kohta arvuteooriast kuni kombinatoorikani, mida nüüd nimetatakse "kombinatoorseks arvuteooriaks".
Koostöös Alfréd Rényiga töötas ta aastatel 1959–1968 välja "m" tippu ja "n" serva omavate "juhuslike graafide teooria", mis hiljem avaldas mõju informaatika arengule.
Hulgateooria raames arendas Erdős "lõpmatut kombinatoorikat", milles ta eestvedaja oli. Koos András Hajnali, Richard Rado ja teistega ta uuris arvude jaotuvuse omadusi, mis viis Ramsey teoreemi üldistusteni. Erdős saavutas olulisi tulemusi arvutusmatemaatikas, eriti funktsioonide lähendamise teooria alal.
Liv-, est- und kurländisches Urkundenbuch

Liv-, est- und kurländisches Urkundenbuch (Liivi-, Eesti- ja Kuramaa Ürikuteraamat, levinumad lühendid Livl. U.B., LUB ja LECUB) on aastail 1853–1914 ja uuesti alates 2018. aastast välja antav Vana-Liivimaa allikapublikatsioon.
Ürikuteraamatu väljaandmise algataja ja esimese kuue köite väljaandja oli Friedrich Georg von Bunge, need sisaldavad peale originaaltekstide veel saksakeelseid regeste (ka dokumentide kohta, mille algtekst pole säilinud). Esimesed kuus köidet on trükitud Heinrich Laakmanni trükikojas Tartus. Raamatu väljaandmine katkes Esimese maailmasõja puhkemise tõttu. Pärast pikka vaheaega jätkus esimese jao väljaandmine 2018. aastal Kölnis ilmunud 13. köitega. Raamatu köidetest on hiljem tehtud kordustrükke.
Aastate 1304–1472 ja 1494–1510 kohta on ilmunud paralleelne allikapublikatsioon Akten und Rezesse der livländischen Ständetage (Liivimaa seisustepäevade aktid ja retsessid; 3 köites, selle 3. köide lõppeb aastaga 1535).
Ürikuteraamatu köited.
1900. aastal alustati teist jagu ehk sarja (Zweite Abtheilung), mis algas ordumeister Wolter von Plettenbergi võimuletulekuga 1494. aastal:
Johann Andreas Dorsche

Johann Andreas Dorsche (24. aprill 1660 Heldenbergen – ? Espoo) oli Eesti ja Liivimaa vaimulik.
Dorsche sündis Heldenbergenis (praegu Nidderau linnaosa, Main-Kinzig kreisis, Hesseni liidumaal). Ta õppis (immatrikuleeriti 23. oktoobril 1677) Giesseni ülikoolis. Viibis juba aastal 1684 Tallinnas.
Ta oli aastatel 1689–1691 Narva Johannese koguduse kaplan. Aastatel 1692–1703 oli ta Põltsamaa Niguliste koguduse õpetaja, aastal 1703 oli ta Tartu kreisi 3. osa (sisuliselt Viljandi praostkonna) praost. 
Aastal 1704 põgenes ta Tallinna, aastal 1705 viibis ta Soomes, aastal 1706 oli ta taas Tallinnas, aastal 1710 põgenes ta Soome; aastal 1713 kirjutas ta Rostockist pärit üliõpilase Peter Heydrichi reisialbumisse pühenduse kui Põltsamaa pastor. 
Aastal 1720 on teda nimetatud põgenikuna Rootsis ja aastast 1726 Espoo lähedal Otsolahtis, kus ta ka suri (surmaaeg pole teada).
Aruküla tänavate loend

"Siin on loetletud Aruküla tänavaid ja muid aadressikohti.
Wavre

Wavre on prantsuskeelne linn Belgias Valloonia piirkonnas Vallooni Brabandi provintsis Nivellesi haldusringkonnas. Wavre on Vallooni Brabandi provintsi keskus. 
Ajalugu.
Esimesed teated inimasustusest Gallia aladelt pärinevad I aastatuhande algusest. Kirjasõnas on asulat esimest korda mainitud 1050. aastal. 13. sajandiks oli tähtsate kaubateede ristmikule tekkinud turg.
18. ja 19. juunil 1815 toimus seal maha prantslastele võidukas Wavre'i lahing. Wavre'i lahingu lõpuks oli Napoleon juba kaotanud Waterloo lahingu.
Veurne

Veurne on hollandikeelne vald Belgias Flandria piirkonnas Lääne-Flandria provintsis Veurne haldusringkonnas.
Asulad.
Veurne jaguneb järgmisteks osavaldadeks ja piirkondadeks:
Zoutenaaie

Zoutenaaie on hollandikeelne küla ja osavald Belgias Flandria piirkonnas Lääne-Flandria provintsis Veurne ringkonnas Veurne vallas.
Kuni 1971. aastani oli Zoutenaaie omaette vald.
Booitshoeke

Booitshoeke on hollandikeelne küla ja osavald Belgias Flandria piirkonnas Lääne-Flandria provintsis Veurne ringkonnas Veurne vallas.
Kuni 1971. aastani oli Booitshoeke omaette vald.
Avekapelle

Avekapelle on hollandikeelne küla Belgias Flandria piirkonnas Lääne-Flandria provintsis Veurne ringkonnas Veurne vallas.
Eggewaartskapelle

Eggewaartskapelle on hollandikeelne küla Belgias Flandria piirkonnas Lääne-Flandria provintsis Veurne haldusringkonnas Veurne vallas.
Steenkerke

Steenkerke on hollandikeelne küla Belgias Flandria piirkonnas Lääne-Flandria provintsis Veurne ringkonnas Veurne vallas.
Bulskamp

Bulskamp on hollandikeelne küla Belgias Flandria piirkonnas Lääne-Flandria provintsis Veurne haldusringkonnas Veurne vallas.
Veurnest umbes kilomeetri kaugusel edelas asuv Bulskamp on Veurne osavald alates 1971. aastast.
1297. aasta 20. augustil toimus prantsuse ja flaami vägede vahel Bulskampi lahing, mida peetakse ka eelmänguks viis aastat hiljem toimunud Kuldkannuste lahingule.
Julius Fučík (helilooja)

Julius Fučík (18. juuli 1872 – 25. september 1916) oli tšehhi helilooja ning sõjaväeorkestrite dirigent.
Suurema osa oma elust oli Fučík sõjaväe puhkpilliorkestrite juht. Viljaka heliloojana kirjutas ta üle 400 marsi, polka ja valsi. Kuna enamik ta teostest on mõeldud sõjaväeorkestritele, on teda hüütud "Böömimaa Sousaks".
Fučíku marsse esitatakse Tšehhi Vabariigis tänapäevalgi isamaalise muusikana. Tema ülemaailmne kuulsus püsib siiski vaid ühel teosel: marssi "Gladiaatorite sissemarss" ("Vjezd gladiátorů", "opus" 68) tuntakse ühe populaarseima viisina tsirkusemuusikas, eriti klounide sisenemise saateks. Pala algne nimi oli "Grande Marche Chromatique". Teine tema marssidest, "Firenzelaste marss" ("Florentiner Marsch"), ei ole küll sama populaarne, kuid puhkpilliorkestrid esitavad seda siiski sageli.
Fučík oli Natsi-Saksamaa režiimi poolt hukatud ajakirjaniku Julius Fučíku onu.
Minu suur O!

"Minu suur O!" (inglise keeles "Hysteria") on 2011. aastal linastunud romantiline komöödiafilm. 
Film räägib vibraatori sünnist viktoriaanlikul Inglismaal seoses hüsteeriaraviga. Filmi lavastas Tanya Wexler ning peaosades mängivad Felicity Jones, Maggie Gyllenhaal, Rupert Everett ja Hugh Dancy.
Enantiomeer

Enantiomeer on üks kahest stereoisomeerist (ruumilisest isomeerist), mis on teineteise suhtes peegelpildid ja mitteühitatavad (mitteidentsed). 
Orgaanilises keemias loob nelja erineva aatomi või rühmaga seotud asümmeetriline süsiniku aatom tüüpilise kiraalsuskeskme, mistõttu saavad esineda enantiomeerid ehk käelised isomeerid, mille peegelpildid ei ühti sarnaselt nagu meie parem ja vasak käsi ei ole ühitatavad. Tegu on kiraalsete molekulidega. 
Enantiomeerselt puhas ühend tähendab, et tegu on vaid ühe käelise isomeeriga kahest võimalikust. Ühe enantiomeeri ülekaalu teise enantiomeeri suhtes iseloomustatakse näitajaga enantiomeerne liig. Enantiomeeride 1:1 segu nimetatakse ratseemiliseks seguks ehk ratsemaadiks. 
Enantiomeeride füüsikalised omadused ja keemilised omadused on identsed, välja arvatud kaks omadust. Esiteks, erineva kiraalsusega ühenditel on võime pöörata neid läbiva polariseeritud valguse polarisatsioonitasandit 
vastupidistes suundades. Nimetatakse seda nähtust optiliseks aktiivsuseks ja sellest tuleneb ka vahel kasutatav nimetus "optilised isomeerid". Teiseks, enantiomeeridel pole vahet, kui reaktsioon toimub nn tavaliste mittekäeliste molekulidega. Kuid oluliselt võib erineda nende toime teiste kiraalsete molekulidega, seega ka nende bioloogiline toime looduses valdavalt esinevate asümmeetriliste biomolekulidega. Siit tuleneb vajadus saada näiteks ravimeid nõutud käelisusega, sest „vasaku käe kinnas paremasse kätte ei istu”, s t vale käelisusega ravimi toime on nõrk või toime puudub või on isegi kahjulik.
Enantiomeeride saamine.
Enantiomeerselt puhaste ainete vajadus farmaatsias, agrokeemias ja kosmeetikas kasvab pidevalt. Puhaste enantiomeeride saamiseks on põhimõtteliselt kolm võimalust.
1) Eraldamine looduslikust materjalist – see võimalus on aga piiratud looduses olemasolevate struktuuridega ja seotud aeganõudvate komplitseeritud eraldamisprotseduuridega.
2) Eraldamine sünteesil saadud ratseemilisest segust – see meetod on seotud tülika ja kalli enantiomeeride lahutamise protsessiga ning lisaks toob kaasa asjatu lähtematerjali kulu seoses mittevajaliku isomeerse produkti tekkega. Põhiliselt kasutatakse kineetilise lahutamise protseduure. Näiteks reageerib üks enantiomeer kiraalse ensüümiga kiiremini kui teine ja nii jääb vähemaktiivne enantiomeer valdavalt reageerimata.
3) Vajaliku enantiomeeri süntees lihtsatest mittekäelistest lähteühenditest kasutades asümmeetrilise sünteesi spetsiifilisi meetodeid. Asümmeetriline süntees on protseduuride jada, milles luuakse soovitav kindla konfiguratsiooniga produkt võimalikult suure enantiomeerse liiaga. Soovitava produkti konfiguratsioon tuleneb kiraalsest mõjurist, milleks on kas kiraalne substraat, kiraalne reagent, kiraalne katalüsaator või kiraalne abiühend.
Kirjandust.
Margus Lopp. Stereokeemia. Tallinna Tehnikaülikooli Kirjastus, 2014, 277 lk.
Tenfold Rabbit

Tenfold Rabbit oli Eesti ansambel, mis viljeles elektroonilist "indie"-muusikat.
Ansambli liikmed olid Andres Kõpper, Rain Parve, Meelik Samel ja Martin Petermann.
Tenfold Rabbit võttis looga "Oblivion" osa konkursist "Eesti Laul 2012", kus Ott Leplandi ja Lenna järel saavutati 3. koht. Looga "Balance Of Water &amp; Stone" võeti osa konkursist Eesti Laul 2013. Sel korral nad poolfinaalist edasi ei pääsenud.
12. oktoobril 2012 andis Tenfold Rabbit välja oma esikalbumi "Travel the World".
Tenfold Rabbit alustas 2013. aastat eduka kontserditurneega, mis koosnes seitsmest publikurohkest kontserdist Lätis, Leedus, Poolas, Tšehhis ja Saksamaal. Ringreisi raames filmiti koostöös Leedu muusikaturunduskeskkonnaga Vilnius Temperature video laulule "Balance of Water and Stone", millega Tenfold Rabbit osales ka 2013. aasta Eesti Laulu konkursil. 
2013. aasta Eesti Muusikaauhindade jagamisel kuulutati album "Travel the World" parimaks alternatiivmuusikaalbumiks.
21. novembril 2014 ilmus ansambli teine album "Fools".
Veebruaris 2015 teatas bänd oma Facebooki lehel, et lõpetab tegutsemise.
Artur Rasi-zadə

Artur Tahir oğlu Rasizadə (eesti keeles on kasutatud ka nimekuju Artur Rasizade; sündinud 26. veebruaril 1935 Gəncəs) on Aserbaidžaani poliitik, kes oli 4. novembrist 2003 kuni 21. aprillini 2018 Aserbaidžaani peaminister.
Ta lõpetas 1957. aastal Aserbaidžaani Tööstusinstituudi ja töötas pikki aastaid Aserbaidžaani NSV naftatööstusettevõtetes. Tema tõus riigiaparaadi tippu algas 1978. aastal kui ta nimetati Aserbaidžaani NSV Riikliku Plaanikomitee esimehe asetäitjaks. 1981. aastal edutati ta Aserbaidžaani Kommunistliku Partei Keskkomitee rasketööstusosakonna juhatajaks ja 1986. aastal sai temast Aserbaidžaani NSV Ministrite Nõukogu esimehe esimene asetäitja. Rasizade jäi valitsusjuhi esimeseks asetäitjaks kuni 1992. aastani.
Mais 1996 kutsus president Heydar Aliyev ta taas valitsusjuhi esimeseks asetäitjaks ja sama aasta 26. novembril nimetati Rasizadə esimest korda Aserbaidžaani peaministriks. 4. augustil 2003 taandus ta peaministri esimeseks asetäitjaks, et vabastada peaministri ametikoht presidendi pojale Ilham Aliyevile, kuid jäi sisuliselt valitsuskabineti tegelikuks juhiks. Kui Ilham Aliyev astus novembris oma isa asemel presidendiametisse, siis ennistas ta Rasizade peaministriks.
Veebruaris 2005 autasustas president Ilham Aliyev teda teenete eest Aserbaidžaani majanduse arendamisel Iseseisvuse ordeniga.